次韻李浩然喜晴
作者：薛季宣
朝代：宋

paragraphs: 我愧子康之治密，其雨其雨而出日。
靡神不宗始霶霈，將爲有年吾事畢。
豈其霢霂澍霖霪，霮䨴又爲心首疾。
視將圭璧走羣望，祈社禜門勤屈膝。
誠知惡積怒神天，流毒匪緣寒自慄。
甫田千畝垂有秋，刈穫敗之方秀實。
橫流場圃澆洋洋，茁茁禾頭多耳出。
仰天何怨俯何尤，退省過愆知自失。
牢愁僕僕事吁嗟，風雨敢辭頻沐櫛。
忱誠雖至蟣蝨微，舒慘蒼穹焉可必。
都緣民困不聊生，重以凶荒神以卹。
羲和叱馭黑龍僇，倏忽清明開萬室。
不知帝力固全真，謂我貪天寧直筆。